# Innsettelse av prest og prost

1. Prest og prost innsettes ved gudstjenestens begynnelse.
2. Under ledd 1 **Inngang** kan det ordnes en prosesjon.

### Inngang

Når det er ringt sammen, kan prosesjonen gå inn i kirken under preludiet.

#### Preludium

#### Innsettelsessalme

### Fremstilling

Den som skal innsettes, går til lesepulten sammen med et medlem av menighetsrådet, som leser kallsbrevet/ tjenestebrevet.

Etter fremstillingen går begge til sine plasser i koret.

### Tale

Den som foretar innsettelsen, holder en kort tale over en høvelig tekst, fra alteret eller lesepulten.

### Bønn

Den som innsettes, kneler på alterringen.

Den som foretar innsettelsen, fra alteret, vendt mot menigheten

La oss be om Guds velsignelse over vår nye medarbeider.

Vendt mot alteret

Evige Gud, du som kan bruke svake og syndige mennesker i din tjeneste, vi takker deg fordi du kalte apostlene og grunnla din kirke på jorden. Vi ber deg, velsign (navnet nevnes) ved din Ånd, så *han* forkynner ditt ord klart og rent og forvalter de hellige sakramenter med troskap. Hjelp oss alle å tjene deg med våre nådegaver og evner, så vi sammen kan bygge vår menighet på den ene sanne grunnvoll, Jesus Kristus, vår Herre.

**A** | **Amen**.

Alle går til sine plasser.

Presten/Prosten som nå er innsatt, forretter resten av gudstjenesten, som fortsetter med **Inngangssalme**.